Flóðbylgja skall á eyríkinu Tonga í Kyrrahafi í morgun, í kjölfar neðansjávareldgoss. Margir lögðu á flótta frá ströndinni en ekki hefur verið tilkynnt um að neinn hafi slasast. Ösku rignir yfir höfuðstað eyríkisins.
Höfuðstaður Tonga Nuku´alofa er í um sextíu og fimm kílómetra fjarlægð frá eldfjallinu Hunga Tonga-Hunga ha´apai. Þar hafa verið hræringar síðan á þriðjudag en í gærkvöld að staðartíma færðist gosið í aukana. Yfirvöld sendu út flóðbylgjuviðvörun og hvöttu fólk til að forða sér frá strandlengjunni. Birtar hafa verið myndir á samfélagsmiðlum af sjó flæða yfir kirkjur og heimili. Öldurnar voru um áttatíu sentimetra háar. Þá hafa borist fregnir af því að aska falli á byggð í höfuðstaðnum. Breska ríkisútvarpið, BBC, hefur eftir Mere Taufa, íbúa á Tonga, að ósköpin hafi byrjað á meðan þau voru að undirbúa kvöldmatinn og hún hafi haldið að þetta væri sprengja. Fjölskyldan leitaði skjóls undir borði. Stuttu síðar byrjaði vatn að flæða inn í húsið. Gosmökkurinn nær tuttugu kílómetra til himins, hefur Jarðfræðistofnun Tonga gefið út. Ekki er vitað til þess að neinn hafi slasast. Drunurnar stóðu í átta mínútur í gærkvöld og heyrðust alla leið til Fiji sem er í átta hundruð kílómetra fjarlægð. Þar var fólki einnig ráðlagt að forða sér af láglendi og opnuð voru neyðarskýli.
Tonga samanstendur af hundrað sjötíu og tveimur eyjum og þar búa um hundrað og fimm þúsund manns.
Flóðbylgja skall á eyríkinu Tonga í morgun og það flæddi inn í hús. Fólk var hvatt til að forða sér frá strandlengjunni. Ekki hefur verið tilkynnt um að nein slys á fólki. 